Skoolaansoeke vereis nie meer geboortesertifikaat(Argieffoto: Unsplash) Ouers sal voortaan nie meer ’n kopie van hul kinders se geboortesertifikaat hoef in te dien wanneer hulle aansoek om skoolplasings doen nie. Dít volg nadat die hooggeregshof in die Oos-Kaap onlangs bevind het dat klousules 15 en 21 van die skooltoelatingsbeleid vir openbare skole van 1998 ongrondwetlik is. Klousule 15 vereis dat voornemende leerders van openbare skole ’n kopie van hul geboortesertifikaat aan die betrokke skoolhoof moet oorhandig wanneer hy of sy aansoek doen om plek in ŉ skool. Leerders is in die verlede plasing geweier indien hulle nie oor dié dokumente beskik nie. Klousule 21, wat handel oor die toelatingsvereistes van buitelandse burgers, vereis van dié burgers om by skoolaansoeke bewyse te toon dat hulle reeds by die departement van binnelandse sake aansoek gedoen het om wettiglik in die land te bly. “Die uitspraak kom op ŉ tyd wat die departement juis besig is met ŉ hersiening van die toelatingsbeleid,” sê die departement van basiese onderwys in ’n verklaring. Luidens die verklaring werk die departement saam net die departement van binnelandse sake, die Sentrum vir Kinderreg en die Suid-Afrikaanse Menseregtekommissie (MRK) om aandag te gee aan die kwessie.